*VEGA præsenterer:*

**Psykedelisk rock rørt godt sammen med orientalske udtryk**

*Danske Red Lama tager på en sindsrejse og omdanner Lille VEGA til en hypnotiserende psych-hule den 2. maj.*

Danske Red Lama er i fuld sving. Med fokus på orientalske udtryk og psykedelisk rock rører de grundigt rundt i gryden og serverer en god omgang organisk rock. Inspireret af forgangene årtier favner Red Lama moderne rock, der forholder sig til sin nutid.

I 2018 udgav de deres andet album *Motions* med singlerne ”Post Optimism” og ”Fular”. Bandet er taget på en rejse gennem rockmusikkens mange facetter. Red Lama er ikke bange for at eksperimenterer og kommer godt rundt i alle rockens afkroge med både tysk krautrock, britisk triphop og 80’ernes artrock.

Nu er bandet er atter aktuelle med ep’en *Dogma* i samarbejde med Graham Sowerby, Tommy Kamp Vestergaard og Rune Rask.

Der er dog ingen tvivl om, at det er på livescenen, hvor deres musik for alvor kommer til sin ret. Med fokus på stærkt sammenspil, og forsanger Johannes Linnets dragende og hypnotiserende performance, har bandet vundet både publikum og anmeldernes hjerter.

Rockfreaks.net blev også blæst bagover og gav Red Lama følgende ord med på vejen: “*[...] an extraordinarily intense and mesmerising display of tribal neo-psych that will surely be remembered as one of the best concerts this year*”.

**Fakta om koncerten:**

Red Lama (DK)

Torsdag d. 2. maj kl. 21.00

Lille VEGA, Enghavevej 40, 1674 København V

Billetpris: 125 kr. + gebyr

Billetsalget starter i dag kl. 12 via vega.dk og Ticketmaster